
LATVIJAS REPUBLIKA
DOBELES NOVADA DOME
Brīvības iela 17, Dobele, Dobeles novads, LV-3701
Tālr. 63707269, 63700137, 63720940, e-pasts dome@dobele.lv



APSTIPRINĀTS
ar Dobeles novada domes
2023. gada 26. oktobra lēmumu Nr.458/14

Grozījumi:
Dobeles novada domes 30.07.2026. lēmums Nr. 166/10 “Par nolikuma “Grozījumi nolikumā “Par Dobeles novada pašvaldības apbalvojumiem un to piešķiršanas kārtību” apstiprināšanu”” 

NOLIKUMS

Par Dobeles novada pašvaldības apbalvojumiem un to piešķiršanas kārtību

Izdots saskaņā ar Ministru kabineta 2010. gada 5. oktobra  noteikumu Nr. 928 “Kārtība, kādā dibināmi valsts institūciju un pašvaldību apbalvojumi ” 2. punktu 

I. Dobeles novada pašvaldības apbalvojumu dibināšanas mērķi

1. Nolikums nosaka Dobeles novada pašvaldības apbalvojumu (turpmāk - Apbalvojums) dibināšanas mērķi, apbalvojumu veidus, apbalvojumam izvirzīto kandidātu ierosināšanas, izvērtēšanas un apbalvojumu piešķiršanas kārtību, apbalvojumu pasniegšanas kārtību, kā arī apbalvojumu tehnisko un māksliniecisko aprakstu.
2. Apbalvojumi tiek dibināti ar mērķi godināt personu par sevišķiem nopelniem Dobeles novada labā. Nopelni Dobeles novada labā, par kuriem piešķir apbalvojumu, var izpausties pašvaldības, sabiedriskajā, kultūras, izglītības, zinātnes, sporta vai saimnieciskajā darbā. Par nopelniem uzskatāms gan atsevišķs izcils darbs vai rīcība, gan ilgstoša, priekšzīmīga un panākumiem bagāta darbība.
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
3. Dobeles novada dome (turpmāk – Dome) nodibina šādus Apbalvojumus: «Dobeles novada pašvaldības Goda zīme» (turpmāk – Goda zīme) un «Dobeles novada pašvaldības Atzinības raksts» (turpmāk – Atzinības raksts). 



II. Apbalvojumu veidi un pasniegšana

4. Augstākais Apbalvojums ir Goda zīme. 
5. Goda zīme tiek izgatavota no 925° proves sudraba, tās pamatforma ir sudrabots etnogrāfiskās riņķa saktas ar stūriem veidols, kurš izvietots divās plaknēs. Pamats - riņķis ar četrstūru izvirzījumiem, kas klāti ar taisnleņķa līniju ornamentu, priekšējā plaknē - saktas loks ar zeltītu punktētu ciļņu joslu un zeltīta taisna saktas adatu imitējoša stīpa. Nēsājot Goda zīmi, tās stūri vērsti krusta formā, lai simbols ietvertu arī nopelnu krusta elementus (paraugs 1.pielikumā). 
6. Goda zīme tiek pasniegta kopā ar tās miniatūrzīmi mērogā 1:3 piespraudes formā. 
7. Goda zīmi nēsā ievērtu lentā Dobeles novada karoga krāsās - zilā ar baltu joslu vidū, apliekot ap kaklu. 
8. Ar Goda zīmi var apbalvot  fiziskas personas, tas ir vienreizējs apbalvojums, ko vienai personai var piešķirt tikai vienu reizi.
9. Atzinības raksts ir ar Dobeles novada ģerboni uz īpaši izgatavota papīra noformēts dokuments A4 formātā, kuru pasniedz stiklotā gaišā metāliskā ierāmējumā (paraugs 2.pielikumā). 
10. Ar Atzinības rakstu var apbalvot gan fiziskas, gan juridiskas personas. 
11. Katru gadu kopumā piešķir ne vairāk kā divas Goda zīmes un ne vairāk kā trīs Atzinības rakstus. Apbalvojumus pasniedz Domes priekšsēdētājs (prombūtnes laikā – priekšsēdētāja vietnieks) vienu vai divas reizes gadā svinīgos apstākļos. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
12. Apbalvojumus pasniedz kopā ar naudas balvu, kuras apmēru nosaka Dome. 

III. Apbalvošanas faktu apliecinoši dokumenti

13. Kopā ar Goda zīmi kā apbalvojuma faktu apliecinošs dokuments tiek izsniegta Apliecība (3.pielikums) un Apbalvojums tiek reģistrēts Dobeles novada Goda grāmatā. 
14. Atzinības raksts tiek reģistrēts Dobeles novada Goda grāmatā. Atzinības rakstam atsevišķs apbalvojuma faktu apliecinošs dokuments netiek izsniegts. 

IV. Apbalvojumu piešķiršanas nosacījumi

15. Apbalvojumu piešķir personai, kuras darbība būtiski pārsniedz profesionālās vai sabiedriskās darbības ikdienas ietvaru un kuras nopelni atbilst vismaz vienam no šādiem kritērijiem:
15.1. ilga un izcila profesionālā vai sabiedriskā darbība, tostarp īstenotām iniciatīvām vai projektiem, kuru rezultātā radīta paliekoša vērtība un sniegts būtisks, ilgtermiņa ieguldījums Dobeles novada attīstībā;
15.2. sabiedriski nozīmīgu tradīciju izveidošana vai uzturēšana (vismaz piecus gadus), nodrošinot to nepārtrauktību, ja tajās regulāri iesaistās plaša Dobeles novada sabiedrības daļa un tās kļuvušas par nozīmīgu Dobeles novada identitātes sastāvdaļu;
15.3. izcili profesionālie sasniegumi valsts vai starptautiskā mērogā, kas būtiski veicinājuši Dobeles novada atpazīstamību ārpus novada robežām;
15.4. būtiski ieguldījumi Dobeles novada tautsaimniecības attīstībā, īstenojot investīciju projektus, radot darbavietas, sekmējot uzņēmējdarbības attīstību un būtiski veicinot Dobeles novada atpazīstamību valsts vai starptautiskā mērogā;
15.5. īstenotas iniciatīvas, kuru rezultātā radīts ilgstošs un plašai sabiedrībai pieejams ieguvums vides kvalitātes uzlabošanas, dabas aizsardzības, kultūrvēsturiskā mantojuma saglabāšanas vai sociālās labklājības jomā;
15.6. par varonību un cilvēku glābšanu ekstremālās situācijās, lielas katastrofas vai bīstamu apstākļu draudu novēršanu Dobeles novadā. Personas, kurām glābšana ietilpst amata pienākumos, apbalvošanai izvirza gadījumos, ja tās, riskējot ar savu dzīvību, veikušas darbības, kas pārsniedz reglamentos vai citos tiesību aktos noteiktās prasības pienākumu izpildē.
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10) 

16. (Svītrots ar Dobeles novada domes 30.07.2026. lēmumu Nr.166/10)
17. (Svītrots ar Dobeles novada domes 30.07.2026. lēmumu Nr.166/10)
18. (Svītrots ar Dobeles novada domes 30.07.2026. lēmumu Nr.166/10)
19. (Svītrots ar Dobeles novada domes 30.07.2026. lēmumu Nr.166/10)  

V. Personu izvirzīšana apbalvošanai

20. Tiesības ierosināt Apbalvojumu piešķiršanu (turpmāk – Ierosinājums) ir Domes deputātiem, valsts un Dobeles novada pašvaldības iestādēm, kapitālsabiedrībām, Dobeles novada biedrībām, nodibinājumiem, reliģiskajām organizācijām, iedzīvotāju padomēm un Dobeles novada uzņēmēju padomei. 
21. Ierosinājums  noformējams rakstveidā, tam jābūt parakstītam. Juridiskām personām Ierosinājumu paraksta persona ar paraksta tiesībām. 
22. Ierosinājumā jānorāda šāda informācija: 
22.1. par apbalvojamo fizisko personu: vārds, uzvārds, dzimšanas dati, deklarētā dzīvesvieta, amats, nodarbošanās, īss dzīves un darba gaitu apraksts, piešķirtie apbalvojumi, ja tādi ir; 
22.2. par apbalvojamo juridisko personu: nosaukums, juridiskā adrese, darbības virziens; 
22.3. pretendenta nopelnu apraksts, norādot konkrētus sasniegumus, to norises laiku, ietekmi uz Dobeles novada attīstību un sabiedrību, kā arī faktus vai citus apliecinājumus, kas pamato pretendenta atbilstību šajā nolikumā noteiktajiem Apbalvojuma piešķiršanas kritērijiem. Nopelnu aprakstā ietver pamatojumu, kādēļ pretendenta ieguldījums uzskatāms par izcilu un būtiski pārsniedz attiecīgās jomas profesionālajā vai sabiedriskajā darbībā parasti sagaidāmos rezultātus. Nominācijas pamatojums nevar aprobežoties vienīgi ar pretendenta personisko īpašību, amata pienākumu vai darba stāža raksturojumu; 
22.4. par ierosinātāju: vārds, uzvārds, deklarētā dzīvesvieta – fiziskai personai; nosaukums, juridiskā adrese, kontaktpersonas dati un tālruņa numurs – juridiskai personai. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
23. Ierosinājumam papildus var pievienot arī citu personu atsauksmes un citus materiālus par apbalvojamo personu. 
24. Apbalvošanai nevar ieteikt: fiziskas personas - pēc personas nāves; juridiskas personas - maksātnespējas vai likvidācijas procesā. 
25. Ierosinājumu var iesniegt līdz attiecīgā kalendārā gada 1. septembrim. Pēc šā termiņa iesniegtos ierosinājumus izskata nākamajā kalendārajā gadā. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)

VI. Apbalvojumiem izvirzīto pretendentu izvērtēšanas kārtība

26. Apbalvojumiem izvirzītos pretendentus līdz attiecīgā kalendārā gada 15. oktobrim izvērtē Dobeles novada Apbalvojumu piešķiršanas komisija (turpmāk – Komisija), kura darbojas saskaņā ar Domes apstiprinātu nolikumu.
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
27. Komisija izskata visus Ierosinājumus, kas iesniegti līdz attiecīgā kalendārā gada 1. septembrim. Komisija ir tiesīga neizskatīt tos Ierosinājumus, kuri nav noformēti atbilstoši šī nolikuma 20. un 21.punkta prasībām, informējot par to ierosinātāju, kā arī pieprasīt papildu informāciju no ierosinātāja, ja uzskata to par nepieciešamu. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
28. Komisija nosaka galvenos kritērijus pretendentu izvērtēšanā, rekomendējamo naudas balvu apmēru un kopējo nepieciešamo summu, kuru iesniedz apstiprināšanai Domei.
29. Komisija, izvērtējot pretendentu, nepieciešamības gadījumā noskaidro attiecīgās nozares vai darbības jomas ekspertu viedokli. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
30. Apbalvojumu Goda zīme persona var saņemt tikai vienu reizi, bet Apbalvojumu Atzinības raksts personai var tikt piešķirts atkārtoti, bet ne biežāk kā reizi 5 gados. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)


VII. Lēmuma par apbalvošanu pieņemšanas kārtība

31. Lēmumu par Apbalvojuma piešķiršanu un tā veidu pieņem Komisija. Komisija lēmumus pieņem ar vienkāršu balsu vairākumu. Katram komisijas loceklim ir viena balss. Ja balsis sadalās līdzīgi, izšķirošā ir komisijas priekšsēdētāja balss. 
(Ar grozījumiem, kas izdarīti ar Dobeles novada domes 30.07.2026. lēmumu Nr.166/10)
32. Komisijas lēmums par Apbalvojuma Atzinības raksts piešķiršanu ir galīgs, bet lēmumu par Apbalvojuma Goda zīme piešķiršanu apstiprina Dome. 
33. Par pieņemto lēmumu Komisija informē ierosinātāju vienas nedēļas laikā pēc lēmuma pieņemšanas. 
34. Apbalvojumu nepasniedz, ja persona pēc informācijas saņemšanas par Apbalvojuma piešķiršanu iesniedz rakstisku paziņojumu par atteikšanos no tā. Par atteikšanos no Apbalvojuma tiek izdarīts ieraksts Dobeles novada Goda grāmatā. 
35. Lai nodrošinātu sensitīvas informācijas un personas datu aizsardzību, Komisijas sēdes ir slēgtas, un sēžu protokoliem ir ierobežotas pieejamības informācijas statuss.

VIII. Noslēguma jautājums

36. Ar šī nolikuma spēkā stāšanos spēku zaudē  Dobeles novada pašvaldības  2011. gada 27. oktobra nolikums “Par Dobeles novada pašvaldības apbalvojumiem un to piešķiršanas kārtību”,  Auces novada domes 2011.gada 28.septembra nolikums “Par Auces novada pašvaldības apbalvojumiem”, Tērvetes novada domes 2010. gada 19. augusta nolikums “Par Tērvetes novada domes apbalvojumiem”.



Domes priekšsēdētājs 								                    I.Gorskis

